Ապա ան մանրամասնօրէն եւ համապատասխան անձնաւորութիւններու յայտարարութիւններէն մէջբերում կատարելով զեկուցեց Համահայկական խորհուրդի կազմութեան վերաբերող քննարկումներուն մասին, որոնք տեղի ունեցան 18-20 սեպտեմբերին Երեւանի մէջ, Հայաստան-Սփիւռք 6-րդ համահայկական համաժողովի ծիրին մէջ: Ան յատկապէս ծանրացաւ Հայաստանի նախագահ Սերժ Սարգսեանի` այս առիթով արտասանած խօսքին վրայ, ուր կային նման խորհուրդի մը կազմութեան հիմնական ուղղութիւններն ու սկզբունքները, որոնց մէջ հիմնական է Հայաստանի, Արցախի, սփիւռքի եւ հայոց եկեղեցւոյ ներկայացուածութիւնը, սփիւռքի աւանդական կառոյցներու գործունէութիւնը չխաթարելը, խորհուրդին ազգային, քաղաքական, խորհրդատուական բնոյթ ունենալը եւ այլն: